CELEX: 32020R1318
Language: el
Date: 2020-09-22 00:00:00
Title: Εκτελεστικός κανονισμός (ΕΕ) 2020/1318 της Επιτροπής της 22ας Σεπτεμβρίου 2020 για την τροποποίηση των εκτελεστικών κανονισμών (ΕΕ) 2020/21 και (ΕΕ) 2020/194 όσον αφορά τις ημερομηνίες εφαρμογής σε αντιμετώπιση της πανδημίας της COVID‐19

23.9.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 309/4
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1318 ΤΗΣ ΕΠΙΤΡΟΠΗΣ
         της 22ας Σεπτεμβρίου 2020
         για την τροποποίηση των εκτελεστικών κανονισμών (ΕΕ) 2020/21 και (ΕΕ) 2020/194 όσον αφορά τις ημερομηνίες εφαρμογής σε αντιμετώπιση της πανδημίας της COVID‐19
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 904/2010 του Συμβουλίου, της 7ης Οκτωβρίου 2010, για τη διοικητική συνεργασία και την καταπολέμηση της απάτης στον τομέα του φόρου προστιθεμένης αξίας (1), και ιδίως το άρθρο 47ιβ στοιχεία α), β) και γ),
         Εκτιμώντας τα ακόλουθα:
         
                     (1)
                  
                  
                     Με τον εκτελεστικό κανονισμό (ΕΕ) αριθ. 79/2012 της Επιτροπής (2) θεσπίζονται λεπτομερείς κανόνες εφαρμογής ορισμένων διατάξεων του κανονισμού (ΕΕ) αριθ. 904/2010 για τη διοικητική συνεργασία και την καταπολέμηση της απάτης στον τομέα του φόρου προστιθέμενης αξίας. Σύμφωνα με το άρθρο 7 παράγραφος 2 στοιχείο δ) του εκτελεστικού κανονισμού (ΕΕ) αριθ. 79/2012, όπως τροποποιήθηκε με τον εκτελεστικό κανονισμό (ΕΕ) 2020/21 (3), η Επιτροπή πρέπει να θέσει στη διάθεση των κρατών μελών που επιλέγουν να δημοσιεύσουν, μεταξύ άλλων, τους φορολογικούς συντελεστές οι οποίοι ισχύουν για τις παραδόσεις αγαθών και την παροχή υπηρεσιών που αναφέρονται στο άρθρο 47ζ δεύτερο εδάφιο του κανονισμού (ΕΕ) αριθ. 904/2010 δικτυακή πύλη από την 1η Ιανουαρίου 2021.
                  
               
                     (2)
                  
                  
                     Με τον εκτελεστικό κανονισμό (ΕΕ) αριθ. 815/2012 της Επιτροπής (4) καθορίζονται κανόνες για την εφαρμογή του κανονισμού (ΕΕ) αριθ. 904/2010 όσον αφορά τα ειδικά καθεστώτα για μη εγκατεστημένους υποκείμενους στον φόρο οι οποίοι παρέχουν τηλεπικοινωνιακές, ραδιοφωνικές και τηλεοπτικές ή ηλεκτρονικές υπηρεσίες σε μη υποκείμενους στον φόρο. Ο εκτελεστικός κανονισμός (ΕΕ) αριθ. 815/2012 καταργείται και αντικαθίσταται, με ισχύ από την 1η Ιανουαρίου 2021, από τον κανονισμό (ΕΕ) 2020/194 της Επιτροπής (5), ώστε να αντικατοπτρίζεται το διευρυμένο πεδίο εφαρμογής των ειδικών καθεστώτων για υποκείμενους στον φόρο οι οποίοι παρέχουν υπηρεσίες σε μη υποκείμενους στον φόρο, πραγματοποιούν εξ αποστάσεως πωλήσεις αγαθών και ορισμένες εγχώριες παραδόσεις αγαθών. Ωστόσο, όσον αφορά την υποβολή και τις διορθώσεις δηλώσεων ΦΠΑ που αφορούν παροχές υπηρεσιών οι οποίες καλύπτονται από τα ειδικά καθεστώτα που αναφέρονται στον εκτελεστικό κανονισμό (ΕΕ) αριθ. 815/2012, και οι οποίες πραγματοποιήθηκαν πριν από την 1η Ιανουαρίου 2021, ο εν λόγω εκτελεστικός κανονισμός εξακολουθεί να εφαρμόζεται έως τις 10 Φεβρουαρίου 2024. Κατ’ αυτόν τον τρόπο διασφαλίζεται ότι ο ισχύων μηχανισμός διόρθωσης θα εξακολουθήσει να ισχύει για παροχές υπηρεσιών που πραγματοποιούνται πριν από την 1η Ιανουαρίου 2021. Οι διορθώσεις των δηλώσεων ΦΠΑ μπορούν να γίνονται εντός τριών ετών από την ημερομηνία κατά την οποία έπρεπε να υποβληθεί η αρχική δήλωση.
                  
               
                     (3)
                  
                  
                     Οι αλλαγές αυτές έγιναν προκειμένου να αντικατοπτρίζεται η επέκταση των ειδικών καθεστώτων που προβλέπονται στον τίτλο XII κεφάλαιο 6 της οδηγίας 2006/112/ΕΚ του Συμβουλίου (6) με τις οδηγίες (ΕΕ) 2017/2455 (7) και (ΕΕ) 2019/1995 του Συμβουλίου (8), καθώς και οι αντίστοιχες τροποποιήσεις που επήλθαν στον κανονισμό (ΕΕ) αριθ. 904/2010 με τον κανονισμό (ΕΕ) 2017/2454 του Συμβουλίου (9).
                  
               
                     (4)
                  
                  
                     Η έξαρση της κρίσης λόγω της νόσου COVID-19, η οποία πλήττει σοβαρά όλα τα κράτη μέλη και τα υποχρεώνει να αναλάβουν άμεση δράση, κατά προτεραιότητα σε εθνικό επίπεδο, ανακατανέμοντας πόρους για άλλα ζητήματα, δυσκολεύει ορισμένα κράτη μέλη να οριστικοποιήσουν τα αναγκαία συστήματα πληροφορικής για την εφαρμογή και την υλοποίηση των αλλαγών αυτών από την 1η Ιανουαρίου 2021. Κατά συνέπεια, οι ημερομηνίες εφαρμογής των τροποποιήσεων του τίτλου XII κεφάλαιο 6 της οδηγίας 2006/112/ΕΚ και του κανονισμού (ΕΕ) αριθ. 904/2010 έχουν αναβληθεί με την απόφαση (ΕΕ) 2020/1109 του Συμβουλίου (10) και τον κανονισμό (ΕΕ) 2020/1108 του Συμβουλίου (11) για έξι μήνες, έως την 1η Ιουλίου 2021.
                  
               
                     (5)
                  
                  
                     Προκειμένου η ημερομηνία εφαρμογής των εκτελεστικών κανονισμών (ΕΕ) 2020/21 και (ΕΕ) 2020/194 να είναι η ίδια με εκείνη των τροποποιημένων διατάξεων του τίτλου XII κεφάλαιο 6 της οδηγίας 2006/112/ΕΚ και του κανονισμού (ΕΕ) αριθ. 904/2010, οι εν λόγω εκτελεστικοί κανονισμοί θα πρέπει να τεθούν σε εφαρμογή από την 1η Ιουλίου 2021.
                  
               
                     (6)
                  
                  
                     Είναι επίσης αναγκαίο να διευκρινιστεί ότι τα στοιχεία που πρέπει να παρέχονται από έναν μεσάζοντα κατά την εγγραφή, τα οποία ορίζονται στο παράρτημα I, τετραγωνίδιο 21, στήλη Ε του εκτελεστικού κανονισμού (ΕΕ) 2020/194, αναφέρονται μόνο σε πιθανούς προηγούμενους αριθμούς μητρώου που επιτρέπουν στο εν λόγω πρόσωπο να ενεργεί ως μεσάζοντας.
                  
               
                     (7)
                  
                  
                     Συνεπώς, οι εκτελεστικοί κανονισμοί (ΕΕ) 2020/21 και (ΕΕ) αριθ. 2020/194 θα πρέπει να τροποποιηθούν αναλόγως.
                  
               
                     (8)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής διοικητικής συνεργασίας,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               Τροποποιήσεις του εκτελεστικού κανονισμού (ΕΕ)
               2020/21
            
            Ο εκτελεστικός κανονισμός (ΕΕ) 2020/21 τροποποιείται ως εξής:
            
                        1)
                     
                     
                        Το άρθρο 1 αντικαθίσταται από το ακόλουθο κείμενο:
                        
                           «Άρθρο 1
                           Στο άρθρο 7 παράγραφος 2 του εκτελεστικού κανονισμού (ΕΕ) αριθ. 79/2012, το στοιχείο δ) αντικαθίσταται από το ακόλουθο κείμενο:
                           
                                       “δ)
                                    
                                    
                                       από την 1η Ιουλίου 2021, τους φορολογικούς συντελεστές που ισχύουν για τις παραδόσεις αγαθών και την παροχή υπηρεσιών σύμφωνα με τα ειδικά καθεστώτα που προβλέπονται στον τίτλο XII κεφάλαιο 6 της οδηγίας 2006/112/ΕΚ, όπως αναφέρεται στο άρθρο 47ζ δεύτερο εδάφιο του κανονισμού (ΕΕ) αριθ. 904/2010.”»·
                                    
                                 
                     
                  
                        2)
                     
                     
                        στο άρθρο 2, η δεύτερη παράγραφος αντικαθίσταται από το ακόλουθο κείμενο:
                        «Εφαρμόζεται από την 1η Ιουλίου 2021.».
                     
                  
         
            Άρθρο 2
            Τροποποιήσεις του εκτελεστικού κανονισμού (ΕΕ) 2020/194
            Ο εκτελεστικός κανονισμός (ΕΕ) 2020/194 τροποποιείται ως εξής:
            
                        1)
                     
                     
                        Το άρθρο 7 αντικαθίσταται από το ακόλουθο κείμενο:
                        
                           «Άρθρο 7
                           Κατάργηση
                           Ο εκτελεστικός κανονισμός (ΕΕ) αριθ. 815/2012 καταργείται με ισχύ από την 1η Ιουλίου 2021.
                           Ωστόσο, όσον αφορά την υποβολή και τις διορθώσεις δηλώσεων ΦΠΑ που αφορούν παροχές υπηρεσιών οι οποίες καλύπτονται από οποιοδήποτε από τα ειδικά καθεστώτα που αναφέρονται στον εκτελεστικό κανονισμό (ΕΕ) αριθ. 815/2012, και οι οποίες πραγματοποιήθηκαν πριν από την 1η Ιουλίου 2021, ο εν λόγω εκτελεστικός κανονισμός συνεχίζει να εφαρμόζεται έως τις 10 Αυγούστου 2024.»·
                        
                     
                  
                        2)
                     
                     
                        στο άρθρο 8, η δεύτερη παράγραφος αντικαθίσταται από το ακόλουθο κείμενο:
                        «Εφαρμόζεται από την 1η Ιουλίου 2021.»·
                     
                  
                        3)
                     
                     
                        το παράρτημα I τροποποιείται ως εξής:
                        
                                    α)
                                 
                                 
                                    Στο τετραγωνίδιο 21, η στήλη Ε αντικαθίσταται από το ακόλουθο κείμενο:
                                    «Αριθμός/-οί μεσάζοντα που χορηγείται/-ούνται από το κράτος μέλος εγγραφής σύμφωνα με το άρθρο 369ιζ παράγραφος 2 της οδηγίας 2006/112/ΕΚ, εφόσον ο μεσάζοντας έχει δραστηριοποιηθεί και στο παρελθόν ως τέτοιος»·
                                 
                              
                                    β)
                                 
                                 
                                    Η υποσημείωση 13 αντικαθίσταται από το ακόλουθο κείμενο:
                                    
                                                «(13)
                                             
                                             
                                                Η ημερομηνία έναρξης χρήσης του καθεστώτος συμπίπτει με την ημερομηνία της στήλης Δ, τετραγωνίδιο 19 και, στην περίπτωση εκ των προτέρων υπαγωγής σύμφωνα με το άρθρο 2 τρίτη παράγραφος του εκτελεστικού κανονισμού (ΕΕ) 2019/2026 του Συμβουλίου, δεν μπορεί να είναι προγενέστερη της 1ης Ιουλίου 2021.».
                                             
                                          
                              
                  
         
            Άρθρο 3
            Έναρξη ισχύος
            Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Σεπτεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 268 της 12.10.2010, σ. 1.
         
            (2)  Εκτελεστικός κανονισμός (ΕΕ) αριθ. 79/2012 της Επιτροπής, της 31ης Ιανουαρίου 2012, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 904/2010 του Συμβουλίου για τη διοικητική συνεργασία και την καταπολέμηση της απάτης στον τομέα του φόρου προστιθέμενης αξίας (ΕΕ L 29 της 1.2.2012, σ. 13).
         
            (3)  Εκτελεστικός κανονισμός (ΕΕ) 2020/21 της Επιτροπής, της 14ης Ιανουαρίου 2020, για την τροποποίηση του εκτελεστικού κανονισμού (ΕΕ) αριθ. 79/2012 της Επιτροπής σχετικά με τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 904/2010 του Συμβουλίου για τη διοικητική συνεργασία και την καταπολέμηση της απάτης στον τομέα του φόρου προστιθέμενης αξίας (ΕΕ L 11 της 15.1.2020, σ. 1).
         
            (4)  Εκτελεστικός κανονισμός (ΕΕ) αριθ. 815/2012 της Επιτροπής, της 13ης Σεπτεμβρίου 2012, για τον καθορισμό των λεπτομερών κανόνων εφαρμογής του κανονισμού (ΕΕ) αριθ. 904/2010 του Συμβουλίου όσον αφορά τα ειδικά καθεστώτα για μη εγκατεστημένους υποκείμενους στον φόρο οι οποίοι παρέχουν τηλεπικοινωνιακές, ραδιοφωνικές και τηλεοπτικές ή ηλεκτρονικές υπηρεσίες σε μη υποκείμενους στον φόρο (ΕΕ L 249 της 14.9.2012, σ. 3).
         
            (5)  Εκτελεστικός κανονισμός (ΕΕ) 2020/194 της Επιτροπής, της 12ης Φεβρουαρίου 2020, για τον καθορισμό των λεπτομερών κανόνων εφαρμογής του κανονισμού (ΕΕ) αριθ. 904/2010 του Συμβουλίου όσον αφορά τα ειδικά καθεστώτα για υποκείμενους στον φόρο οι οποίοι παρέχουν υπηρεσίες σε μη υποκείμενους στον φόρο, πραγματοποιούν εξ αποστάσεως πωλήσεις αγαθών και ορισμένες εγχώριες παραδόσεις αγαθών (ΕΕ L 40 της 13.2.2020, σ. 114).
         
            (6)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
         
            (7)  Οδηγία (ΕΕ) 2017/2455 του Συμβουλίου, της 5ης Δεκεμβρίου 2017, για την τροποποίηση της οδηγίας 2006/112/ΕΚ και της οδηγίας 2009/132/ΕΚ όσον αφορά ορισμένες υποχρεώσεις που απορρέουν από τον φόρο προστιθέμενης αξίας για παροχές υπηρεσιών και πωλήσεις αγαθών εξ αποστάσεως (ΕΕ L 348 της 29.12.2017, σ. 7).
         
            (8)  Οδηγία (ΕΕ) 2019/1995 του Συμβουλίου, της 21ης Νοεμβρίου 2019, για την τροποποίηση της οδηγίας 2006/112/ΕΚ όσον αφορά τις διατάξεις σχετικά με τις εξ αποστάσεως πωλήσεις αγαθών και ορισμένες εγχώριες παραδόσεις αγαθών (ΕΕ L 310 της 2.12.2019, σ. 1).
         
            (9)  Κανονισμός (ΕΕ) 2017/2454 του Συμβουλίου, της 5ης Δεκεμβρίου 2017, για την τροποποίηση του κανονισμού (ΕΕ) αριθ. 904/2010 για τη διοικητική συνεργασία και την καταπολέμηση της απάτης στον τομέα του φόρου προστιθέμενης αξίας (ΕΕ L 348 της 29.12.2017, σ. 1).
         
            (10)  Απόφαση (ΕΕ) 2020/1109 του Συμβουλίου, της 20ής Ιουλίου 2020, για την τροποποίηση των οδηγιών (ΕΕ) 2017/2455 και (ΕΕ) 2019/1995 όσον αφορά τις ημερομηνίες μεταφοράς στο εθνικό δίκαιο και εφαρμογής σε αντιμετώπιση της πανδημίας της COVID-19 (ΕΕ L 244 της 29.7.2020, σ. 3).
         
            (11)  Κανονισμός (ΕΕ) 2020/1108 του Συμβουλίου, της 20ής Ιουλίου 2020, για την τροποποίηση του κανονισμού (ΕΕ) 2017/2454 όσον αφορά τις ημερομηνίες εφαρμογής σε αντιμετώπιση της πανδημίας της COVID-19 (ΕΕ L 244 της 29.7.2020, σ. 1).